Hüt hets gheisse fitsii nach em uufstah... Mer wend de Mont Soleil bezwinge, en  Bärt won es recht grosses Solarchraftwerk beherbergt. Leider isches zimlich nass gsi und d Luscht uf Wandere isch nöd würkli uufcho. Doch tapfer hend mir ois in Zug gsetzt. Zerscht isches uf Biel gange, deet hemmer denn müesse umstiige. Schliesslich simmer denn au no in Saint-Imier aacho (deet hets sogar en Migros gha!!) und hend ois chöne verpfläge. Zur Froid vo allne hets es uuralts Funiculaire gha, won ois die erschti Etappe het söle erliechtere. Mir hend osi gfroit über das, nur de einte isches chli  suspekt vorcho, das das Bähnli scho sit längerem renoviert sött wärde... Doch es isch ja no früe am Morge (sicher scho 12-i gsiJ) gsi und e sone Erliechterig laat mer sich nöd entgah! Dobe aacho hemmer denn doch gmerkt, das mer jetzt zwar obe acho sind, aber no lang nöd a dem Sunnechaftwerk. So hemmer ois uf de Wäg gmacht, die Solarzelle z finde. Mer hends denn au no deetane gschafft und en nette Maa troffe wo ois versuecht het z erchläre, was da obe so lauft. Mir hend   erfahre, das Solarzälle nüme so leischtigsfähig sind wenns warm wärded und irgendwänn trotz gueter Abdichtig undicht wärded und durelönd. Und wenns nass sind, denn gönds kapput... Uf jede Fall isch fasch kein Solarzelle vo dem Schiksal gfeit, was bi de einte d Frag ufgworfe het, wieso mer die nöd eifach chli besser abdichtet... Mir hend au glärnt das sich au uf Tafle vill Fähler chönd iischliche, so het e Solarzelle mit enere höchere Usgangsleischtig/m2 en tüüfere  Würkigsgrad als eini mit tüüfere Usgangsleischtig... Und das es sehr tüür isch und sich wirtschaftlich und energietechnisch nöd so lohnt es Sunnechraftwerk z boue (so 10 Jahr mues das Chraftwerk laufe, bises wenigschnes mal die Energie produziert het, wos bruucht het um s herzstelle...), s isch aber eh hauptsächlich für Forschigszwäck... Nach dere interessante Füehrig hemmer ois wiiter uf de Wäg gmacht, zum de Mont-Crosin sueche. Deet hämmer nämli no wele es Windchraftwerk (wo ein sonen Riiseturm fasch  gliichvill Strom produzert wie das ganze Sunnechraftwerk...) besichtige. Mir sind denn deet so gloffe und gloffe, und irgendwänn het mer die Rotore ghört (s het grad es bizteli gwindet). S isch recht näblig gsi, und mir hend ois gfräget wo die echt sind, bis mal öpper ufeglueget het!! Es het sehr imposant uusgse, sonen riisige Propeller 20 Meter über em Chopf gseh chreise!! Denn isch au scho die nächschti Person cho, won ois öppis über das Windchraftwerk da het sölle brichte. Zerscht simmer mal i sonen Turm ine, go  luege wie das vo ine so uusgseht. Es bruuch aso scho recht vill High-Tech zum sonen Turm wirtschaftlich sinnvoll iitsetzte! D Drähzahl vom Propeller isch immer gliich, es chunnt uf de Widerstand im Generator aa. Deet wird denn gschaltet und gmacht, das d Propellerdrähzahl immer gliich isch. Und mir hend sogar das Glück gha, z gseh was passiert wenn de Wind zämegheit: denn wird de Generator nämli zum Elektromotor und de Computer errächnet sich, öb nomal Wind chunnt, oder öb de Turm vom Netz gno wärde söll,  bis wider gnueg Wind vorhande isch! Nachher hemmer ois no chöne ines Huus begä (was ali anhand de Temperature gfroit het...) und wiitere Usfüerige zuelose. Mir hend einiges über Wind und Windchraft erfahre. Schliesslich isches denn au scho wider Ziit gsi, sich uf de Heiwäg z mache. Mir hend mal aagfange Laufe, im Gfühl mir hebed sicher gnueg ziit. Allerdings hemmer kei Charte vo dem Gebiet gha, was nöd sehr intelligänt isch im Wald... Es het doch no meh Wäg gha, als aagno... Mir sind denn so abwärts gloffe.  Die einte hend s gfühl gha, mir seged es paarmal im Chreis gloffe, aber niemert isch sich würklich sicher gsi... Schlussendlich hends denn doch no ali (die einte dank emne Schlussspurt) rechtziitig uf de Zug zrugg gschafft. Wider im Tipidorf aacho, hend mir ois mit Cricket vergnüegt. Leider z näch am See, doch dank emne super Isatz vo alne (Und de Andrea wo mit de Chleider en Ball us de Fänge vom Neueburgersee grettet het) hemmer nödemal en Ball verlore... Nach em Spiil (wo vorallem s 2. zimlich eisiitig  gsi isch...) het sich denn no d Frau Uhl verabschidet, si het sich e ruhigi Nacht im Hotel gönnt (si het zwar gseit im Tipi heb mer au guet chöne schlaafe...). Es isch denn au scho Essesziit gsi und es paar Lüüt hend usegfunde, das die Chöch deet mega nett sind... D Pommes-Frittes seged uf jede Fall besser als de Riis gsi...  Nachem Ässe hemmer no chli Volleyball gspillt und ois denn is Meitlizelt zruggzoge um no chli Musig z lose und umezhocke (-lige?...). Die einte hend denn gfunde, si chönted ja grad  da schlaafe und hend ihri Schlaafsache gholt. Wider isch en interessante Tag verbii gsi.